[pic] | ЕВРОПЕЙСКА КОМИСИЯ |

Брюксел, 2.2.2011

COM(2011) 46 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно разходите по линия на ЕФГЗ Система за ранно предупреждение № 11-12/2010

СЪДЪРЖАНИЕ

1. Въведение 3

2. Целеви приходи, предназначени за ЕФГЗ 3

3. Приходи от временните суми за преструктуриране (сектор на захарта) 4

4. Коментари относно временното изпълнение на бюджета на ЕФГЗ за 2010 г. 4

5. Усвояване на целевите приходи, предназначени за ЕФГЗ 7

6. Усвояване на приходите от временните суми за преструктуриране (сектор на захарта) 8

7. Усвояване на Фонда за преструктуриране на захарната промишленост 8

8. Заключения 8

ПРИЛОЖЕНИЕ: | Предварителни данни за усвояването на бюджетни кредити на ЕФГЗ до 15.10.2010 г. |

Въведение

Очаква се временното усвояване на бюджета за 2010 г. (от 16 октомври 2009 г. до 15 октомври 2010 г.), представено в приложената таблица, да възлиза на 44 062,1 млн. EUR. Тази сума включва средствата, изплатени обратно от държавите-членки чрез корекции при счетоводното уравняване на сметките на ЕФГЗ, както и преустановяванията и намаляванията на месечните плащания по възстановяване на направените разходи, наложени в течение на бюджетната година. В нея се включва и разчет на разходите, които Комисията може да направи пряко до 31 декември 2010 г., в размер до около 53,6 млн. EUR.

В таблицата с временното усвояване на бюджета, представена на делегатите на държавите-членки на заседанието на комитета на фонда през ноември 2010 г., е взето предвид намаляването на бюджетните кредити на ЕФГЗ, предложено в проекта за коригиращ бюджет (ПКБ) № 10/2010. На 29 ноември 2010 г. обаче Комисията подаде писмо за внасяне на корекции № 1 към ПКБ № 10/2010, с което премахна горепосоченото намаляване на бюджетните кредити. По тази причина настоящият доклад се основава на адаптираната таблица за временното усвояване, която не включва първоначално предложеното намаляване на бюджетните кредити.

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието, от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите по линия на ЕФГЗ, направени от държавите-членки. В случая, когато част от тези приходи не са усвоени, тази част ще бъде автоматично пренесена в следващата бюджетна година[1].

Както вече бе отбелязано в предишни доклади относно системата за ранно предупреждение, наличните целеви приходи през 2010 г. се оценяваха от Комисията на 922 млн. EUR. По-специално:

- Целевите приходи, които се очаква да бъдат генерирани в течение на бюджетната 2010 г., бяха оценени на 789 млн. EUR. От финансови корекции във връзка с уравняването с оглед на съответствието и от възстановявания вследствие на нередности се очакваха съответно 600 млн. EUR и 91 млн. EUR. Постъпленията от налога в сектора на млякото и млечните продукти се оценяваха на 98 млн. EUR.

- Сумата на целевите приходи, която се очаква да бъде пренесена от 2009 бюджетна година в 2010 бюджетна година, беше оценена на 133 млн. EUR.

Комисията разпредели този приход от 922 млн. EUR по две схеми. По-специално:

- 222 млн. EUR бяха прехвърлени по оперативните фондове за организациите на производителите в сектора на плодовете и зеленчуците, а

- 700 млн. EUR — по схемата за единно плащане.

За тези две схеми бюджетният орган окончателно гласува кредити съответно в размер на 547 млн. EUR и 28 480 млн. EUR в съответствие с писмото на Комисията за внасяне на корекции. Сумата на гласуваните кредити и на гореспоменатите целеви приходи съответства на общата оценка на потребностите от кредити от 769 млн. EUR за оперативните фондове за организациите на производителите в сектора на плодовете и зеленчуците и от 29 180 млн. EUR за схемата за единно плащане.

В приложената таблица, в която се представя временното изпълнение на бюджета за 2010 г. за периода до 15.10.2010 г., гласуваните бюджетни кредити за горепосочените две схеми са включени в първоначално предвидените в бюджета кредити за сектора на плодовете и зеленчуците и за сектора на отделените от производството преки помощи, които възлизат съответно на 720,1 млн. EUR и 33 272 млн. EUR, без да се вземат предвид горепосочените целеви приходи. След включването на предназначените за тези сектори целеви приходи общият размер на предвидените в бюджета за 2010 г. бюджетни кредити възлиза съответно на 942,1 млн. EUR за сектора на плодовете и зеленчуците и на 33 972 млн. EUR за отделените от производството преки помощи.

Приходи от временните суми за преструктуриране (сектор на захарта)

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. Както вече бе отбелязано в предишни доклади относно системата за ранно предупреждение, тези приходи се оценяваха от Комисията на 606,8 млн. EUR през 2010 г., като се очакваше 717,9 млн. EUR да бъдат пренесени от 2009 бюджетна година в 2010 бюджетна година.

Коментари относно временното изпълнение на бюджета на ЕФГЗ за 2010 г.

По-долу е представен кратък коментар относно временното изпълнение на бюджета за 2010 г. в определени сектори:

Пазарни мерки

Използваните бюджетни кредити за интервенции на селскостопанските пазари бяха по-ниски от предвидените бюджетни кредити с 411,5 млн. EUR. Най-значителното неусвояване засяга възстановяванията за продукти, които не са включени в приложение I, и секторите на млякото и млечните продукти, докато бюджетните кредити за сектора на зърнените култури бяха надхвърлени.

Зърнени култури (+ 20,0 млн. EUR)

По-високото усвояване на бюджетните кредити се дължи основно на по-големите количества зърнени култури, приети за публично складиране, и произтичащото увеличаване на разходите за финансиране и техническите разходи за държавите-членки.

Възстановявания за продукти, които не са включени в приложение І (- 62,7 млн. EUR)

По-ниското усвояване на бюджетни кредити се дължи основно на по-малките разходи на държавите-членки за плащане на възстановявания при износ за млечни продукти, съдържащи се в изнасяните преработени селскостопански продукти. Това се дължи на същественото подобрение на състоянието на пазарите на мляко и млечни продукти спрямо ситуацията по време на изготвянето на писмото за внасяне на корекции за 2010 бюджетна година и което доведе до преустановяване от страна на Комисията на плащането на възстановявания при износ за млечни продукти през ноември 2009 г.

Хранителни програми (- 34,6 млн. EUR)

Това неусвояване се дължи на факта, че някои държави-членки не са изпълнили изцяло своя одобрен за 2010 г. план, както бе предвидено в Регламент (ЕО) № 1111/2009 на Комисията, докато държавите-членки все още не са декларирали всички административни, трансферни и транспортни разходи, свързани с гореспоменатия план за 2010 г.

Плодове и зеленчуци (+ 116,6 млн EUR над гласуваните бюджетни кредити)

Това значително надхвърляне на бюджетните кредити се дължи най-вече на факта, че за този сектор бяха направени разходи в размер на 836,7 млн. EUR, докато предвидените бюджетни кредити за същия сектор възлизаха на 720,1 млн. EUR. Сумата от 116,6 млн. EUR, с която общото временно изпълнение надвишаваше предвидените бюджетни кредити за сектора, бе финансирана с целевите приходи, предназначени за този сектор, които възлизаха на 222 млн. EUR, което доведе до неусвояване на 105,4 млн. EUR от наличните за сектора кредити.

Този модел на изпълнение е резултат от комбинирания модел на изпълнение на следните схеми, финансирани с бюджетните кредити за посочения сектор. Държавите-членки имаха по-ниски разходи във връзка с авансовите плащания по плановете за 2010 г. за оперативните фондове за организациите на производителите и за схемата за предлагане на плодове в училищата. От друга страна, държавите-членки имаха по-големи разходи за помощи за предварително признаване поради по-големия брой заявки за такива помощи от страна на групи производители в сравнение с предвиденото в бюджета за 2010 г.

Продукти от лозаро-винарския сектор (- 29 млн. EUR)

Това леко неусвояване се дължи на по-ниските разходи на държавите-членки спрямо предвидените в бюджета кредити както за националните програми за подпомагане, така и за схемата за изкореняване на лозя.

Мляко и млечни продукти (- 414 млн. EUR)

Пазарите на мляко и млечни продукти отбелязаха силен напредък спрямо ситуацията по време на изготвянето на писмото за внасяне на корекции за 2010 бюджетна година. В резултат на това Комисията преустанови изплащането на възстановявания при износ за млечни продукти. Освен това пазарните цени в ЕС значително се повишиха, което допринесе за преустановяването на нарастващото публично съхранение на обезмаслено мляко на прах и масло, като складираното количество на тези два продукта се стабилизира. Гореспоменатите фактори доведоха до по-ниски разходи в този сектор спрямо окончателните бюджетни кредити.

Преки помощи

Използваните бюджетни кредити за преки помощи надхвърлиха първоначално предвидените в бюджета кредити с 403 млн. EUR. За оценяването на това усвояване трябва да бъдат отчетени целевите приходи, предназначени за схемата за единно плащане, в размер на 700 млн. EUR.

Отделени от производството преки помощи (+ 553 млн. EUR над гласуваните бюджетни кредити)

Общият размер на предвидените бюджетни кредити за нуждите на този сектор възлиза на 33 972 млн. EUR, включително целевите приходи за него в размер на 700 млн. EUR. (Бележка: за повече информация вж. точка 2 по-горе). По тази статия се финансират основно схемата за единно плащане (СЕП) и схемата за единно плащане на площ (СЕПП).

По отношение на схемата за единно плащане (СЕП) извършените разходи възлизаха на 29 070,9 млн. EUR и бяха по-ниски от нуждите от 29 180 млн. EUR, предвидени в бюджета за 2010 г., тъй като редица държави-членки не използваха изцяло отпусната им по СЕП сума. Размерът на усвояване обаче е нараснал отново спрямо същия от миналата година, което показва подобрение на управлението на средствата по СЕП в повечето държави-членки.

Освен това по отношение на схемата за единно плащане на площ (СЕПП) някои от съответните държави-членки не изплатиха целите суми в рамките на съответните бюджетни ограничения, което доведе до неусвояване на бюджетните кредити за 2010 г. в размер на - 35.9 млн. EUR. Това неусвояване се дължи на факта, че в някои държави-членки общата допустима площ, декларирана от селските стопани, е по-малка от определената в законодателството площ, използвана за изчисляване на максималния размер помощ на хектар.

Понеже схемата за единно плащане се финансира частично от целеви приходи (Бележка: за повече информация вж. точка 2 по-горе), надхвърлянето на бюджетните кредити по тази статия е повече привидно, отколкото реално, и резултатите се променят, когато се вземат предвид целевите приходи, които въпреки че не са част от общите бюджетни кредити, всъщност се използват за финансиране на част от разходите по СЕП.

Други преки помощи (- 147,7 млн. EUR)

Това неусвояване се дължи основно на по-ниските разходи на държавите-членки, тъй като заявленията за плащания по някои схеми, като премии за животни и помощ на площ за памук, бяха подадени за по-малки площи или за по-малък брой животни в сравнение с предвидените в бюджета за 2010 г.

Одит на селскостопанските разходи

Счетоводно уравняване на сметките от предходни години (+ 255,8 млн. EUR)

Настоящата степен на усвояване се дължи основно на корекциите, наложени от Комисията вследствие на процедурата за счетоводно уравняване на сметките на ЕФГЗ, и на корекциите, наложени на държавите-членки за неспазване на сроковете за плащане на помощите, предвидени в разпоредбите на различните схеми на ЕФГЗ. Тези корекции възлизаха на общо - 54,2 млн. EUR. Тази сума в сравнение със сумата от - 310 млн. EUR, вписана в бюджета за 2010 г. от бюджетния орган, води до недостиг на бюджетни кредити в размер на 255,8 млн. EUR, които са необходими на Комисията за покриване на разходите с цел да се приключи тази бюджетна позиция през 2010 г.

Усвояване на целевите приходи, предназначени за ЕФГЗ

Общите целеви приходи, налични през 2010 г., възлизаха на 1 152,1 млн. EUR в сравнение с първоначално предвидената сума в размер на 922 млн. EUR, тоест с 230,1 млн. EUR повече.

Разликата се дължи частично на факта, че целевите приходи, пренесени от 2009 г. в 2010 г., бяха 141,5 млн. EUR или с 8,5 млн. EUR повече от първоначално предвидената в бюджета сума от 133 млн. EUR. Следва да се отбележи, че пренесените от 2009 г. в 2010 г. целеви приходи бяха изцяло усвоени за финансиране на разходите на 2010 бюджетна година в съответствие с член 10 от Финансовия регламент.

Освен това събраните през 2010 г. целеви приходи възлизат на 1 010,5 млн. EUR , тоест с 221,5 млн. EUR повече от първоначално предвидената в бюджета сума от 789 млн. EUR. Тези приходи включваха корекции с оглед на уравняването по съответствие в размер на 735,1 млн. EUR, възстановявания вследствие на нередности в размер на 172,4 млн. EUR и постъпления от налога в сектора на млякото и млечните продукти в размер на 103 млн. EUR. Част от събраните през 2010 г. целеви приходи няма да се използват през същата година, а ще бъдат пренесени в 2011 бюджетна година, за да се използват за финансиране през нея.

Усвояване на приходите от временните суми за преструктуриране (сектор на захарта)

Общият размер на целевите приходи, платени от държавите-членки през 2010 г., бе 606,8 млн. EUR. Освен това въпреки че първоначално предвидената сума беше 717,9 млн. EUR, целевите приходи, пренесени от 2009 г. в 2010 г., възлязоха на 768,3 млн. EUR. Следователно общите целеви приходи, налични в бюджета на ЕС за 2010 г. под формата на временни суми за преструктуриране, достигнаха 1 375,1 млн. EUR.

След направените плащания на помощи за бенефициери по линия на Фонда за преструктуриране на захарната промишленост (Бележка: за повече информация вж. точка 7 по-долу), салдото на временните суми за преструктуриране възлиза на 1 044,8 млн. EUR, които ще бъдат пренесени в 2011 г., за да бъде финансирано плащането на помощите през посочената година.

Усвояване на Фонда за преструктуриране на захарната промишленост

През 2010 г. възстановяванията в полза на държавите-членки за изплатените помощи за преструктурираната захарна промишленост, помощи с цел диверсификация и помощи за рафиниране на захар, възлизаха на 330,3 млн. EUR. Тези помощи бяха изплатени от горепосочените целеви приходи от временни суми за преструктуриране (Забележка: за повече информация вж. точка 6 по-горе).

Заключения

Резултатите от временното изпълнение на бюджета на ЕФГЗ за 2010 г. показаха надхвърляне на предвидените бюджетни кредити с 242,3 млн. EUR, което е покрито с наличните целеви приходи в размер на 1 152,1 млн. EUR.

След корекциите в края на годината, които трябва да бъдат направени, понастоящем наличните целеви приходи за пренасяне в 2011 г. се оценяват приблизително на 900 млн. EUR.

ПРИЛОЖЕНИЕ

[pic]

[1] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).